Eldreopprør mot ICA på Grünerløkka

I fem år har de møttes på ICA hver vinter. Nå er det slutt. Det har satt sinnene i kok på Grünerløkka.

May Andrine Gran

27. jan. 2012 17:12 Sist oppdatert 28. januar 2012

Det er ikke enkelt å bli gammel på trendy Grünerløkka. Bydelen er mest kjent for å være hipp og kul – og cafétilbudet kan sies å være best i byen. Men for eldre som er avhengig av rullatorer og rullestoler er det ikke like greit å forsere høye dørstokker og trange cafébord — og finne en varm møteplass om vinteren.

Er det god nok plass til de eldre i Oslo? Diskuter under artikkelen.

På ICA I Thorvald Meyers gate har de funnet sin plass. I fem år har de møttes i det store inngangspartiet som leder til ICA og McDonald's. Ved et fast bord har de møttes til prat og hygge – dagens høydepunkt.

– Nå er det en ny sjef på ICA, en ung jypling på 23 år. Han har skrudd ned stolene og tatt fra oss bordet. Han sier at vi ikke er velkomne lenger, sier Jorunn Josefsen.

Stemningen blir hissig når representanter fra ICA sentralt møter de eldre. Se videoreportasjen øverst.

Har ikke fått noen forklaring

Josefsen kan ikke skjønne hva de har gjort galt. Etter at ICA fjernet bord og stoler har de fått låne stoler av naboen McDonald's.

— Vi skulle gjerne sittet der, men det er ikke plass til rullatorer og rullestoler der, sier den opprørte gjengen. Fredag var de samlet til demonstrasjon - med kaffe, sjokoladekaker, bord og stoler fra McDonald's.

De foteller at de alltid ryddet opp etter seg, slik at det ser ut som før. Og ofte har de sittet barnevakter for andre kunder som ikke har mulighet til å ta med seg barnevognen ned trappene.

— Det gærneste vi gjør er å møtes der på vinteren, hvorfor er det plutselig blitt et problem, lurer Josefsen, som får medhold fra demonstasjonsgjengen at avgjørelsen kom som lyn fra klar himmel.

Før fikk de kaffe

— De andre sjefene har vi hatt det hyggelig med, vi har fått kaffe og vært faste kunder på Ica. Nå kaster han ut to nittiåringer og flere eldre i rullestol. Vi gjør ingenting galt, vi rydder etter oss og setter alt på plass, forteller Jorunn Josefsen – ganske forbannet.

Regjonssjef i ICA Norge Christine Schie, har ingen klar løsning for de eldre.

— Vi vil bruke området til å spre matglede, gi kundene smaksprøver og lignende. Vi kan ikke se at det er vår oppgave å gi innbyggerne sosiale møteplasser. Det må være en oppgave for politikerne, forteller hun.

Bli med inn på ICA og møt de eldre i videoreportasjen øverst.

Nye benker til nye kunder

ICA vil sette opp nye benker på stedet.

— De skal brukes av de som trenger å hvile litt før eller etter de har handlet, eller ønsker å spise lunsjen sin før de går videre, forteller hun.

Beskjeden setter sinnene i kok hos gjengen som har bodd på Grünerløkka et langt liv.

- Vi har bodd her i over 40 år og kjenner mange mennesker. Nå kommer vi til å boikotte ICA, forteller Josefsen. Til klappsalver og heiarop fra demonstrasjonsgjengen.

- Jeg blir så forbanna, sier Josefsen til Aftenposten TV. Se innslaget øverst.

Ber Ica tenke seg om

Bydelsutvalgsleder for Grünerløkka, Per Østvold (Sv), mener at det finnes alternative møteplasser for de eldre og viser til at det finnes tre eldresentere i bydelen, og at en av dem befinner seg i Thorvald Meyers gate. Men hva som er problemet med at en liten gruppe møtes på Ica, kan han ikke forstå.

— Jeg bor selv i nærheten og ser at det er en 4-5 mennesker som iblant møtes i inngangspartiet. Der er det stor og god plass. Jeg kan ikke forstå at det virker forstyrrende for andre kunder? Det er kjipt av Ica å nekte kundene å oppholde seg der. Der er det god plass til alle. Ica bør tenke seg om, sier han.